એક વાત ચોક્કસ છે, કે આ બધા જ અધિકારીઓ સાથે સોદો કરવા માટે એક સુટકેસની અંદર શરાબ, હેમ અને હીરા ભરીને ઓસ્કરે એક યુવાન સ્ત્રીને મોકલી હતી! કોઈ એવું પણ કહે છે, કે સ્ટર્મેબ્ટેઈલંગના નામથી ઓળખાતા સ્ટોર્મ ટ્રૂપરના એક વગદાર અધિકારી સ્ટેન્ડેર્ટેનફ્યૂહરર પેલ્ટ્ઝને પોતાની સાથે રાખીને ઓસ્કર પોતે એ યુવતી જ્યાં-જ્યાં જાય ત્યાં તેની પાછળ-પાછળ ફરતો હતો. ઓસ્કરે પાછળથી તેના મિત્રોને કહેલું એ પ્રમાણે પેલ્ટ્ઝ એક બ્રિટિશ એજન્ટ હતો. બીજા કોઈકના કહેવા મુજબ એક યોજનાના ભાગ રૂપે ઓસ્કર પોતે તો ઓસ્વિટ્ઝથી દૂર જ રહ્યો હતો, પરંતુ હોસ અને તેના મળતિયાઓ પર સામા છેડેથી દબાણ લાવવા માટે તે ઓર્નેઇનબર્ગ અને બર્લિનના યુદ્ધ મંત્રાલયમાં જઈ આવ્યો હતો. વર્ષો પછી તેલ અવીવમાં જાહેરમાં ભાષણ આપતી વેળાએ સ્ટર્ને કહેલી વાત કંઈક આ પ્રમાણે છેઃ ઓસ્કર જેલમાંથી મુક્ત થયો એ પછી સ્ટર્ને તેનો સંપર્ક કર્યો હતો અને “કેટલાક સહકર્મચારીઓના દબાણને વશ થઈને” ઓસ્ટવિટ્ઝમાં ફસાઈ ગયેલી સ્ત્રીઓ બાબતે કંઈક નક્કર કાર્યવાહી કરવા માટે તેણે ઓસ્કરને વિનંતી કરી હતી. એ મુલાકાત વેળાએ ઓસ્કરની એક મદદનીશ સ્ત્રી તેની ઑફિસમાં આવી હતી, જેને સ્ટર્ન ઓળખતો ન હતો. એ યુવતીની વાત સાંભળીને ઓસ્કરે સોનાની મોટી વીંટી પહેરેલી પોતાની આંગળી ઊંચી કરીને, એ ખાસ્સી મોટી અને કિંમતી વીંટી તેને ગમે છે કે નહીં એવું પોતાની એ મદદનીશ યુવતીને પૂછેલું! સ્ટર્નના કહેવા મુજબ, વીંટી જોઈને એ છોકરી ખુબ જ ઉત્સાહમાં આવી ગઈ હતી! ઓસ્કરના શબ્દો વાપરીને સ્ટર્ને કહેલું, “એ સ્ત્રીઓનું લિસ્ટ લઈ લે; મારા રસોડામાંથી મળે એટલી ખાવાપીવાની બધી જ શ્રેષ્ઠ વાનગીઓ અને શરાબ એક સુટકેસમાં ભરી લે! સૂટકેસ લઈને તું ઓસ્વિટ્ઝ જા. તું જાણે જ છે કે કમાન્ડન્ટને સુંદર સ્ત્રીઓનો શોખ છે! તું આ કામ કરી શકે તો આ હીરો તારો! અને તે ઉપરાંત બીજું પણ ઘણું બધું તને મળશે!”